Hans Kristian Skibby (DF), 2010-05-07:
Jeg vil gerne prøve at tage udgangspunkt i nogle af de forskellige ting, som har været fremme i løbet af de senere uger.
Bl.a. har jeg bidt mærke i, at der i Danske Kommuner er skrevet en artikel med en overskrift, der hedder: »Pengene hænger ikke på træerne«.
Der er finanskrise, og det er globalt.
Der er meget store problemer, og det er meget store problematikker, der er, og som vi skal gøre, hvad vi kan, for at gøre så minimale for det danske samfund som overhovedet muligt.
Der synes jeg også, det er vigtigt at pointere, at netop situationen omkring nulvækst i det danske samfund, i kommunerne, jo er et godt billede på, at det danske samfund faktisk er betydelig bedre stillet end mange af de lande, vi typisk sammenligner os med, altså andre EU-lande og andre lande i verden.
Her kan man se, at de på grund af krise er nødt til at lave deciderede nedskæringer frem for blot at sige: Vi tillader os at blive på det høje niveau, som vi i dag er på.
For det er en udfordring, det anerkender vi blankt, naturligvis er det det.
Der var da ikke nogen politikere, der ikke hellere end gerne ville være julemand og give endnu flere penge til kommunerne og give endnu flere penge til regionerne, hvis vi ellers havde dem.
Men det har vi desværre ikke, og det ser ikke ud til, at vi kan gøre det på anden måde end ved at låne penge i udlandet, hvis det var det, vi havde forstand til.
Og det har vi heldigvis ikke.
Danmark skal ikke gentage fiaskoen med massive lån, som så bagefter gik ind og ramte vores samfunds- og statsøkonomi med ublu høje renteudgifter og selvfølgelig et lånebeløb, som også skulle betales tilbage.
Nogle af kommunerne griber det positivt an.
Her kan vi se, at det, ved at man har spurgt alle medarbejderne i kommunen, har vist sig, at kommunens økonomiforvaltning og kommunens politikere så har fået 1.604 spareforslag fra kommunens ansatte samt 112 andre forslag fra omkring 100 særligt udvalgte kommunale medarbejdere, som man netop havde givet den opgave: Prøv at kigge på, hvordan det foregår i jeres dagligdag, i jeres arbejdssituation, ude på jeres institution, ude på jeres arbejdsplads; er der nogen ting, I tror vi kan gøre bedre?
Er der nogen steder, hvor man kan hente et rationale, der er mildere, end ved at lave den her benhårde besparelsesproces, hvor man bare skærer her og skærer der?
Det har medarbejderne og personalet jo taget godt imod, og nu skal det selvfølgelig så også vise sig, hvor mange af forslagene der lapper ind over hinanden, og hvad det reelt vil give af potentiale.
Men jeg synes, det viser en af de måder, som en kommune kan påtage sig ansvaret for kommunens langsigtede drifts- og anlægsøkonomi på.
En anden ting, som jeg synes er vigtig at pointere, er jo faktisk, at vi, hvis vi kigger tilbage på så sent som for et par dage siden, kan se, at der var en melding fra EU-Kommissionens halvårlige vurdering af medlemslandenes økonomiske situation.
Nu hører Dansk Folkeparti jo ikke til dem, der sådan typisk har en tradition for at synes, at det er fantastisk med alt, hvad vi får fra EU, men omvendt vil jeg da sige, at det er fair nok, at man kigger på medlemslandenes økonomiske forvaltning og kigger på, hvordan det ser ud med de 27 landes forskellige indsatser.
Der er det jo værd at pointere, hvad EU-Kommissionen faktisk er kommet frem til – det er så i hvert fald det, der er kommet fra Ritzau – og jeg citerer: Samlet set lyder vurderingen, at den dansk model har formået at håndtere krisen med en fleksibilitet, der har gjort, at stigende arbejdsløshed og underskud under krisen ikke går hen og medfører længerevarende problemer.
Det er jo et tegn på, at man i hvert tilfælde har vist rettidig omhu i Danmark hos dem, der har flertallet, og det er et tegn på, at der er økonomisk ansvarlighed, at vi altså sætter tæring efter næring, og at vi sikrer os, at pengene, når vi giver penge ud, så også er fuldt ud finansieret.
Så vil jeg gerne i forhold til, hvad andre har været inde på, præcisere det her med, at man fra regeringens side jo har udmeldt, at man ønsker at frikøbe de her 10 mia. kr. til sundhed og uddannelse og til svage grupper.
Det er 10 mia. kr., som skal gå målrettet til de områder, og dem vil man i forhold til regeringens forslag så finansiere med, at de 4 mia. kr. skal komme fra kommunerne, og at de 6 mia. kr. skal komme fra staten.
Der vil jeg gerne præcisere, at det jo ikke er en plan, som Dansk Folkeparti har lod eller del i.
Vi har ikke været til forhandlinger om det her endnu, men vi vil selvfølgelig gerne være med i en forhandling og se, om man kan finde frem til en fælles løsning.